CELEX: 52015PC0370
Language: et
Date: 2015-07-23
Title: Ettepanek: EUROOPA PARLAMENDI JA NÕUKOGU OTSUS ELi Solidaarsusfondi kasutuselevõtmise kohta

EUROOPA KOMISJON
            Brüssel,23.7.2015
            COM(2015) 370 final
            Ettepanek:
            EUROOPA PARLAMENDI JA NÕUKOGU OTSUS
            ELi Solidaarsusfondi kasutuselevõtmise kohta
            
               
         
         
            
               EUROOPA LIIDU SOLIDAARSUSFONDI KASUTUSELEVÕTMISEKS VAJALIKE TINGIMUSTE TÄITMINE
            
            
               1.SISSEJUHATUS
            
            
               Käesolev otsus hõlmab Euroopa Liidu Solidaarsusfondi (edaspidi „fond”) kasutuselevõtmist summas 16 274 765 eurot pärast kolme õnnetust Bulgaarias ja Kreekas. Nimetatud kasutuselevõtmist rahastatakse täies ulatuses 50 000 000 euro suurustest kulukohustuste assigneeringutest ja maksete assigneeringutest, mis on juba 2015. aasta eelarvesse kantud ja seetõttu ei ole paranduseelarve vajalik. 
            
            
               2.TEAVE JA TINGIMUSTE TÄITMINE 
            
            
               2015. aasta aprilli lõpus sai komisjon kolm taotlust rahalise abi saamiseks fondist. Üks taotlus on seotud õnnetusega Bulgaarias (karmid talvetingimused) ja kaks õnnetustega Kreekas (Évrose jõe ja Kesk-Kreeka üleujutused), mis toimusid 2015. aasta jaanuaris ja veebruaris. Komisjon on kõik kolm taotlust põhjalikult läbi vaadanud kooskõlas nõukogu 11. novembri 2002. aasta määrusega (EÜ) nr 2012/2002 (Euroopa Liidu Solidaarsusfondi loomise kohta)
                  1
                (edaspidi „määrus”), eriti selle artiklitega 2, 3 ja 4. Allpool on esitatud hinnangute kõige olulisemad asjaolud.
            
            
               2.1.BULGAARIA 
            
            
               (1)2015. aasta jaanuari lõpus ja veebruari alguses kannatas suurem osa Bulgaariast tugevate vihma- ja lumesadude, üleujutuste ja maalihete all, mis põhjustasid olulist kahju avaliku sektori taristule, äriühingutele, eraisikute varale ja kodudele ning kahjustasid põllumajandussektorit.
            
            
               (2)Komisjon sai Bulgaaria taotluse 24. aprillil 2015 kaheteistkümnenädalase tähtaja jooksul alates esimeste kahjustuste registreerimisest 30. jaanuaril 2015.
            
            
               (3)Komisjon hindas, et Bulgaarias toimunud eri õnnetustel on ühine loodusliku päritoluga meteoroloogiline põhjus ja seetõttu kuuluvad need Euroopa Liidu Solidaarsusfondi kohaldamisalasse.
            
            
               (4)Taotlust esitades palus Bulgaaria fondist oodatava toetuse raames ettemaksu. Pärast taotluse esialgset hindamist jõudis komisjon järeldusele, et määruse artiklis 4a sätestatud tingimused on täidetud. Komisjoni otsusega C(2015) 4179 tehti Bulgaariale ettemaks summas 637 782 eurot, mis moodustab 10 % fondist oodatavast rahalisest toetusest. 
            
            
               (5)Bulgaaria ametiasutused hindavad õnnetusest tekkinud otseste kahjude kogusummaks 243,305 miljonit eurot. Kõnealune summa moodustab 0,622 % Bulgaaria kogurahvatulust ehk 103,6 % solidaarsusfondi vahendite kasutuselevõtmiseks Bulgaaria suhtes 2015. aastal kohaldatud suurõnnetuse künnisest, mis oli 234,871 miljonit eurot (s.o 0,6 % kogurahvatulust 2013. aasta andmete alusel). Kuna hinnanguline otsene kahju ületab künnise, võib kõnealust õnnetust määruse artikli 2 lõike 2 tähenduses lugeda suureks loodusõnnetuseks.
            
            
               (6)Otsese kahju kogusumma on fondist eraldatava rahalise toetuse arvutamise aluseks. Rahalist toetust võib kasutada ainult määruse artiklis 3 määratletud hädaolukorra- ja päästemeetmeteks.
            
            
               (7)Mis puutub õnnetuse mõjusse ja tagajärgedesse, siis mõjutasid karmid talvetingimused peaaegu kogu Bulgaaria territooriumi. Saadud teabe kohaselt mõjutasid sündmused kõige raskemalt riigi kagupiirkonda. Ainuüksi Burgasi linnas jäi tulvavee alla üle 300 hoone. Maalihked hävitasid olulise taristu. Tammid purunesid, mitu jõge (nt Maritsa/Évrose jõgi) tõusid üle kallaste ja ujutasid üle põllumajandusmaid ja metsi. Tugevad tuuled hävitasid männimetsi, põhjustasid voolukatkestusi ja häirisid sidevõrkude tööd. Teed olid murdunud puude tõttu suletud.
            
            
               (8)Bulgaaria ametiasutused on hinnanud vastavalt Euroopa Solidaarsusfondi määruse artikli 3 lõikele 2 hädaolukorras vajalike meetmete maksumuseks 239,225 miljonit eurot, mis on jaotatud meetmeliikide kaupa. See summa moodustab üle 98 % teatatud kogukahjust. Bulgaaria ametiasutused selgitasid avaliku sektori kahju ebaproportsionaalselt suurt osakaalu sellega, et kohalikud ametiasutused ei suutnud erasektori kahju ulatust taotluse esitamiseks kehtestatud 12-nädalase tähtaja jooksul nõuetekohaselt hinnata. Seetõttu jääb erasektori kahju suuremas osas taotlusest välja. Suurim osa hädaolukorras vajalike meetmete kuludest (üle 97 miljoni euro) on seotud üleujutusevastase kaitse taristu kindlustamisega. Transporditaristu taastamiseks on hinnangute kohaselt vaja üle 46 miljoni euro.
            
            
               (9)Kahju kandnud piirkonnad kuuluvad 2014.–2020. aasta Euroopa struktuuri- ja investeerimisfondide vähemarenenud piirkondade kategooriasse. Bulgaaria ametiasutused ei ole komisjonile teatanud kavatsusest paigutada struktuuri- ja investeerimisfondide programmidega Bulgaariale ettenähtud vahendeid ümber taastamistöödeks.
            
            
               (10)Mis puutub kõnealusest õnnetuse liigist lähtuva ohu ennetamist ja ohjamist käsitlevate liidu õigusaktide rakendamisse, siis 2010. aastal võttis Bulgaaria Euroopa Parlamendi ja nõukogu 23. oktoobri 2007. aasta direktiivi 2007/60/EÜ (üleujutusriski hindamise ja maandamise kohta; edaspidi „üleujutuste direktiiv”) üle oma õigusse ning keskkonna- ja veemajandusministeeriumi välja töötatud üleujutusohu ja -riski hindamise metoodika alusel on iga valglapiirkonna puhul korraldatud esialgne üleujutusriski hindamine.
            
            
               (11)Taotluse esitamise kuupäevaks ei olnud Bulgaaria suhtes algatatud ühtegi rikkumismenetlust seoses kõnealust õnnetuse liiki käsitlevate liidu õigusaktidega.
            
            
               (12)Bulgaaria ametiasutused on teatanud, et ligikaudu 32 275 euro suurusel kahjul on olemas kindlustuskate. See summa on abikõlblikest kuludest maha arvatud.
            
            
               2.2.KREEKA (Évrose jõe ning riigi kesk- ja lääneosa üleujutused)
            
         
         
            
               (1)Kreekat mõjutasid alates 2015. aasta veebruari algusest laiaulatuslikud Évrose ja Ardase jõe üleujutused Ida-Makedoonia ja Traakia piirkonnas, mis põhjustasid kahju olulisele taristule, avalikele hoonetele, kodudele, äriühingutele ja põllumajandusele.
            
            
               (2)Samal ajal mõjutasid suuremat osa Kesk- ja Lääne-Kreekast, sealhulgas Ípeirose, Lääne- ja Kesk-Kreeka ning Tessaalia piirkonda sarnased sündmused, mis põhjustasid isegi suuremat kahju kui Ida-Makedoonias. 
            
            
               (3)Kreeka esitas 23. aprillil 2015 kaks taotlust rahalise toetuse saamiseks fondist, mis jääb kaheteistkümnenädalase tähtaja raamesse alates esimese kahjustuse registreerimisest 4. veebruaril 2015 (Évrose jõgi) ja 1. veebruaril (riigi kesk- ja lääneosa). Taotlus käsitles määruse artikli 2 lõike 3 kohast „piirkondlikku katastroofi”. Kokku mõjutas õnnetus viit NUTS 2 piirkonda: Ida-Makedoonia ja Traakia piirkonda (Évrose jõe üleujutus) ning Ípeirose, Lääne-Kreeka, Kesk-Kreeka ja Tessaalia piirkonda (riigi kesk- ja lääneosa üleujutused).
            
            
               (4)Komisjoni hindamise käigus selgus siiski, et sündmused Kreekas (ja suurõnnetus Bulgaarias) on omavahel seotud ja neil on sama meteoroloogiline põhjus. Seetõttu otsustas komisjon käsitleda Kreeka juhtumeid üheainsa piirkondliku õnnetusena vastavalt määruse artikli 2 lõikes 3 sätestatule. Tegemist on loodusõnnetusega ja see kuulub solidaarsusfondi kohaldamisalasse.
            
            
               (5)Kahe taotluse ühendamine ei mõjuta fondist makstava rahalise toetuse summat, kuid see vähendab oluliselt Kreeka halduskoormust seoses rakendamise ja aruandlusega.
            
            
               (6)Taotlusi esitades palus Kreeka fondilt oodatavate toetuste raames ettemaksu. Pärast taotluste esialgset hindamist ja enne otsuse langetamist nende ühendamise kohta jõudis komisjon järeldusele, et määruse artiklis 4a sätestatud tingimused on mõlemal juhul täidetud.
            
            
               (7)Kreeka ametiasutused hindavad üleujutustest tekkinud otseste kahjude kogusummaks 395,878 miljonit eurot (Évrose üleujutuse kahjud summas 132,454 miljonit eurot pluss riigi kesk- ja lääneosa üleujutuste kahjud summas 263,424 miljonit eurot). See summa moodustab 36 % solidaarsusfondi vahendite kasutuselevõtmiseks Kreeka suhtes 2015. aastal kohaldatud suurõnnetuse künnisest, mis oli 1 091,315 miljonit eurot (s.o 0,6 % kogurahvatulust 2013. aasta andmete alusel) ja seetõttu ei loeta seda suurõnnetuseks. Otsese kahju kogusumma moodustab viies kõnealuses NUTS 2 piirkonnas siiski 4,78 % kaalutud keskmisest sisemajanduse koguproduktist (SKP) ja ületab seega oluliselt määruses sätestatud 1,5 % suurust piirkondade kaalutud SKP künnist, mis on vajalik õnnetuse käsitamiseks piirkondliku õnnetusena.
            
            
               (8)Otsese kahju kogusumma on fondist makstava rahalise toetuse kindlaksmääramise aluseks. Rahalist toetust võib kasutada ainult määruse artiklis 3 määratletud hädaolukorra- ja päästemeetmeteks.
            
            
               (9)Komisjoni otsusega COM (2015) 4180 määrati Évrose üleujutuse puhul ettemaks summas 331 135 eurot ning komisjoni otsusega COM (2015) 4181 määrati riigi kesk- ja lääneosa puhul ettemaks summas 658 560 eurot, mis mõlemal juhul moodustab 10 % fondist eraldatavast oodatavast toetusest. 
            
            
               (10)Mis puutub õnnetuste mõjusse ja tagajärgedesse, siis Évrose valgala üleujutused mõjutasid eelkõige põllumajandussektorit. Üle ujutati ligikaudu 17 500 hektarit maad, mille käigus hävisid põllumajandustaristu, laohooned ja põllumajanduskultuurid. Kannatada sai või hävis 150 km teid. 17 asulas said kannatada veevarustus- ja kanalisatsioonitaristu. Üleujutused tekitasid kahju ka avalikele hoonetele (koolid, võimlad, raamatukogud). Kreeka lääne-, kesk- ja põhjaosas kannatasid Ípeiros, Aitoolia-Akarnaania, Evrytanía, Fthiótida, Tessaalia ja Peloponnesos tugevate vihmasadude ja tormide ning mägedes ka tugeva lumesaju all. Nii avamerel kui ka maismaal möllasid tormised lõunatuuled. Nimetatud sündmused põhjustasid voolukatkestusi, jõed tõusid üle kallaste ning ulatuslike maalihete tagajärjel lõigati mitu mägiasulat muust maailmast ära ja elanikud tuli evakueerida. Õnnetus kahjustas rohkem kui 60 % Ípeirose teedevõrgust. Põllumajandus kandis kahju põllumajanduskultuuride hävimise tõttu haritud maadel. Sündmused mõjutasid kauplusi, kodumajapidamisi, äriettevõtteid, loomakasvatus- ja põllumajandusettevõtteid. Ohus oli ka osa Kreeka kultuuripärandist. Näiteks viisid Árachthose jõe tormavad veed Tzoumérkas kaasa ajaloolise Pláka silla.
            
            
               (11)Kreeka ametiasutused on arvestanud vastavalt Euroopa Solidaarsusfondi määruse artikli 3 lõikele 2 hädaolukorras vajalike meetmete maksumuseks 308,445 miljonit eurot, mis on jaotatud meetmeliikide kaupa. Kõige suurem osa kuludest on seotud transpordisektoriga (üle 196 miljoni euro). Sellele järgnevad üleujutusevastase kaitse taristu kindlustamisega seotud kulud (83 miljonit eurot).
            
            
               (12)Kahju kandnud piirkonnad kuuluvad 2014.–2020. aasta Euroopa struktuuri- ja investeerimisfondide vähemarenenud piirkondade kategooriasse. Kreeka ametiasutused ei ole komisjonile teatanud kavatsusest paigutada struktuuri- ja investeerimisfondide programmidele ettenähtud vahendeid ümber taastamistöödeks.
            
            
               (13)Mis puutub kõnealusest õnnetuse liigist lähtuva ohu ennetamist ja ohjamist käsitlevate liidu õigusaktide rakendamisse, siis ei ole praegu pooleli ühtegi rikkumismenetlust. Komisjonile esitati 2012. aasta novembris ajakohastatud esialgne üleujutusriski hindamise aruanne. Lisaks rahastatakse osana 2014.–2020. aasta riiklikust strateegilisest raamistikust Euroopa Regionaalarengu Fondist ja Ühtekuuluvusfondist kaasrahastatavast rakenduskavast „Taristu, transport, keskkond ja säästev areng” temaatilise eesmärgi nr 5 raames meetmeid, mille eesmärgiks on leevendada kliimamuutuse negatiivseid mõjusid ning kohanduda uue kuiva ja kuuma kliima ja võimalike äärmuslike ilmastikunähtustega, nagu üleujutused.
            
            
               (14)Taotluse esitamise kuupäevaks ei olnud Kreeka suhtes algatatud ühtegi rikkumismenetlust seoses kõnealust õnnetuse liiki käsitlevate liidu õigusaktidega.
            
            
               (15)Kreeka ametiasutused kinnitasid, et abikõlblikel kuludel ei ole kindlustuskatet.
            
            
               3.RAHASTAMINE
            
            
               Nõukogu 2. detsembri 2013. aasta määruse (EL, EURATOM) nr 1311/2013 (millega määratakse kindlaks mitmeaastane finantsraamistik aastateks 2014–2020
                  2
               ), eriti selle artikli 10 kohaselt võib Euroopa Liidu Solidaarsusfondi kasutada igal aastal mahus, mis täiendab finantsraamistiku asjaomastes rubriikides ette nähtud assigneeringuid kuni 500 miljoni euroga (2011. aasta hinnad). Fondist abi saamise tingimusi on kirjeldatud nõukogu määruses (EÜ) nr 2012/2002 Euroopa Liidu solidaarsusfondi loomise kohta, mida on muudetud Euroopa Parlamendi ja nõukogu 15. mai 2014. aasta määrusega (EL) nr 661/2014. Euroopa Parlamendi, nõukogu ja komisjoni 2. detsembri 2013. aasta institutsioonidevahelise kokkuleppe (eelarvedistsipliini, eelarvealase koostöö ning usaldusväärse finantsjuhtimise kohta)
                  3
                punktis 11 on sätestatud fondi kasutuselevõtmise kord.
            
            
               Et fondi loomise keskne põhjus oli solidaarsus, on komisjon seisukohal, et sellest antav abi peab olema progresseeruv. See tähendab, et senise tava kohaselt peaks abi osatähtsus solidaarsusfondi vahendite kasutuselevõtmise korral olema suurõnnetuse künnist (s.o 0,6 % kogurahvatulust või 3 miljardit eurot 2011. aasta hindades, olenevalt sellest, kumb on madalam) ületava kahju puhul suurem kui kahju puhul, mis künniseni ei küündi. Varem kasutatud määr assigneeringute määramiseks suurõnnetusele on 2,5 % kogu otsesest kahjust, mis on fondi kasutuselevõtmise künnisest allpool, ning 6 % kahjust, mis künnist ületab. Piirkondlike õnnetuste ja naabruses paikneva riigi õnnetuse puhul on määr 2,5 %.
            
            
               Toetus ei tohi ületada abikõlblike meetmete hinnangulist kogumaksumust. Solidaarsusfondist antava abi arvutamise metoodika esitati solidaarsusfondi aastaaruandes (2002–2003) ning metoodika kiitsid heaks nõukogu ja Euroopa Parlament.
            
            
               Bulgaaria ja Kreeka taotluste ning tekkinud otsese kahju hinnangulise kogusumma alusel on fondist antava abi suurus arvutatud järgmiselt:
            
         
         
            
                     
                  
                  
                     
                  
                  
                     
                  
                  
                     
                  
                  
                     
                  
                  
                     
                  
                  
                     
                  
                  
                     
                  
               
                     
                        Õnnetus
                     
                  
                  
                     
                        Otsene kahju
                        (miljonites eurodes)
                     
                  
                  
                     
                        Kohaldatud piirkondliku õnnetuse künnis (miljonites eurodes)
                     
                  
                  
                     
                        Suurõnnetuse künnis
                        (miljonites eurodes)
                     
                  
                  
                     
                        Abikõlblike meetmete kogukulu
                        (miljonites eurodes)
                     
                  
                  
                     
                        Alla künnist jääv 2,5 % otsesest kahjust (eurodes)
                     
                  
                  
                     
                        Künnist ületav 6 % otsesest kahjust (eurodes)
                     
                  
                  
                     
                        Kavandatava abi kogusumma (eurodes)
                        
                  
               
                     
                        BULGAARIA
                     
                  
                  
                     
                        243,305
                     
                  
                  
                     
                        -
                     
                  
                  
                     
                        234,871
                     
                  
                  
                     
                        239,225
                     
                  
                  
                     
                        5 871 775
                     
                  
                  
                     
                        506 040
                     
                  
                  
                     
                        6 377 815
                     
                  
               
                     
                        KREEKA 
                     
                  
                  
                     
                        395,878
                     
                  
                  
                     
                        124,354
                     
                  
                  
                     
                        1 091,315
                     
                  
                  
                     
                        308,445
                     
                  
                  
                     
                        9 896 950
                     
                  
                  
                     
                        -
                     
                  
                  
                     
                        9 896 950
                     
                  
               
                     
                        KOKKU
                     
                  
                  
                     
                  
                  
                     
                  
                  
                     
                  
                  
                     
                  
                  
                     
                  
                  
                     
                  
                  
                     
                        16 274 765
                     
                  
               
            
               50 000 000 euro suurune summa võeti ettemaksete tegemiseks kasutusele 2015. aasta eelarve vastuvõtmise ajal ja vastavad kulukohustuste ja maksete assigneeringud kanti eelarvesse. Olles kõnealused taotlused läbi vaadanud
                  4
                ning arvestades maksimaalset abisummat, mida fondist saab anda, teeb komisjon ettepaneku võtta nende kahe juhtumi jaoks fondist kasutusele 16 274 765 eurot, mis saadakse spetsiaalselt ettemaksete tegemiseks 2015. aasta Euroopa Liidu üldeelarvesse kantud 50 000 000 euro suurusest summast.
            
            
               Kooskõlas määruse artikli 4a lõikega 2 maksti 10 % ettemaksena juba välja 1 627 477 euro suurune summa (637 782 eurot Bulgaariale ja 989 695 eurot Kreekale). Välja maksta jääb 14 647 288 eurot, millest 5 740 033 eurot on mõeldud Bulgaariale ja 8 907 255 eurot Kreekale.
            
            
               Pärast nimetatud ettemaksete tegemist on eelarves ettemaksete jaoks kasutada vahendeid summas 48 372 523 eurot. Kooskõlas institutsioonidevahelise kokkuleppe punktiga 11, millega nähakse ette assigneeringute ümberpaigutamise võimalus, teeb komisjon ettepaneku võtta kõnealustest kasutada olevatest vahenditest kasutusele Bulgaaria ja Kreeka jaoks vajalikud 14 647 288 eurot. Pärast väljamaksmata 14 647 288 euro eraldamist jääb 2015. aastal muudeks ettemakseteks kasutada 33 725 235 euro suurune summa, kui selleks peaks vajadus tekkima. Praegu kättesaadava teabe põhjal hinnatakse seda ülejäänud aasta jooksul laekuda võivate taotluste rahuldamiseks piisavaks. 
            
            
               Eriarvamuste korral kutsutakse kokku ametlik kolmepoolne kohtumine kooskõlas institutsioonidevahelise kokkuleppe
                  5
                punktiga 11.
            
            
               Ettepanek:
            
            
               EUROOPA PARLAMENDI JA NÕUKOGU OTSUS
            
            
               ELi Solidaarsusfondi kasutuselevõtmise kohta
            
            
               EUROOPA PARLAMENT JA EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut,
            
            
               võttes arvesse nõukogu 11. novembri 2002. aasta määrust (EÜ) nr 2012/2002 Euroopa Liidu solidaarsusfondi loomise kohta,
                  6
                eriti selle artikli 4 lõiget 3,
            
            
               võttes arvesse 2. detsembri 2013. aasta institutsioonidevahelist kokkulepet Euroopa Parlamendi, nõukogu ja komisjoni vahel eelarvedistsipliini, eelarvealase koostöö ning usaldusväärse finantsjuhtimise kohta,
                  7
                eriti selle punkti 11,
            
            
               võttes arvesse komisjoni ettepanekut
                  8
               ,
            
            
               ning arvestades järgmist:
            
            
               (1)Euroopa Liidu Solidaarsusfondi (edaspidi „fond”) eesmärk on võimaldada liidul kiiresti, tulemuslikult ja paindlikult reageerida kriisiolukordadele ning näidata üles solidaarsust õnnetuste tagajärjel kannatanud piirkondade elanikega.
            
            
               (2)Nõukogu määruse (EL, Euratom) nr 1311/2013
                  9
                artikli 10 kohaselt ei tohi fond ületada iga-aastast maksimaalset summat, milleks on 500 miljonit eurot (2011. aasta hindades).
            
            
               (3)Bulgaaria on esitanud taotluse fondi vahendite kasutuselevõtmiseks karmide talvetingimuste tõttu.
            
            
               (4)Kreeka on esitanud kaks taotlust fondi vahendite kasutuselevõtmiseks üleujutuste tõttu.
            
            
               (5)Komisjoni hinnangul vastavad taotlused nõukogu määruses 2012/2002 sätestatud tingimustele abi andmiseks solidaarsusfondist.
            
         
         
            
               (6)Seepärast tuleks fondi vahendid kasutusele võtta, et anda rahalist abi kogusummas 16 274 765 eurot vastavalt Bulgaaria ja Kreeka esitatud taotlustele.
            
            
               (7)Kooskõlas 2. detsembri 2013. aasta institutsioonidevahelise kokkuleppe punkti 11 teise lausega on assigneeringuid võimalik ümber paigutada. 2015. eelarveaasta ettemaksete assigneeringuid on kasutatud väga piiratud ulatuses käesoleva otsusega hõlmatud kolme taotluse jaoks ning praegu on seoses kõnealuste taotlustega välja maksmata 14 647 288 eurot. Seetõttu rahastatakse fondi kasutuselevõtmist kogu vajamineva summa ulatuses Euroopa Liidu 2015. aasta üldeelarves kättesaadavate assigneeringute kasutamise kaudu ja täiendavaid assigneeringuid ei ole vaja. Seega ei ole paranduseelarve vajalik, kuna käesolev otsus sisaldab kogu vajalikku teavet fondi kasutuselevõtmiseks.
            
            
               (8)Selleks et minimeerida fondi vahendite kasutuselevõtuks vajalikku aega, tuleks käesolevat otsust kohaldada alates selle vastuvõtmise kuupäevast,
            
            
               ON VASTU VÕTNUD KÄESOLEVA OTSUSE:
            
            
               Artikkel 1
            
            
               Kogu fondist kasutusele võetav summa kaetakse liidu 2015. aasta eelarvest eelarvereal 13 06 01 kättesaadavatest assigneeringutest, mis on mõeldud spetsiaalselt ettemaksete tegemiseks.
            
            
               Artikkel 2
            
            
               Käesolev otsus jõustub selle Euroopa Liidu Teatajas avaldamise päeval.
            
            
                Seda kohaldatakse alates [otsuse vastuvõtmise kuupäev] [kuupäev, mille märgib Euroopa Parlament enne otsuse avaldamist Euroopa Liidu Teatajas].
            
            
               Brüssel,
            
            
               
                  Euroopa Parlamendi nimel
                        Nõukogu nimel
               
               
                  president
                        eesistuja
               
            
         
         
            
                  
                     (1)
                  Nõukogu määrus (EÜ) nr 2012/2002, 11. november 2002, Euroopa Liidu Solidaarsusfondi loomise kohta (EÜT L 311, 14.11.2002, lk 3). 
               
               
                  
                     (2)
                  ELT L 347, 20.12.2013, lk 884.
               
               
                  
                     (3)
                  ELT C 373, 20.12.2013, lk 1.
               
               
                  
                     (4)
                  Komisjoni teatis C(2015) xxxx.
               
               
                  
                     (5)
                  ELT C 373, 20.12.2013, lk 1.
               
               
                  
                     (6)
                  Nõukogu määrus (EÜ) nr 2012/2002, 11. november 2002, Euroopa Liidu Solidaarsusfondi loomise kohta (EÜT L 311, 14.11.2002, lk 3).
               
               
                  
                     (7)
                  ELT C 373, 20.12.2013, lk 1.
               
               
                  
                     (8)
                  ELT C […], […], lk […].
               
               
                  
                     (9)
                  Nõukogu määrus (EL, Euratom) nr 1311/2013, millega määratakse kindlaks mitmeaastane finantsraamistik aastateks 2014–2020 (ELT L 347, 20.12.2013, lk 884).